4.pielikums

informatīvajam ziņojumam par valsts līdzdalības saglabāšanu valsts sabiedrībā ar ierobežotu atbildību [„Latvijas Nacionālais simfoniskais orķestris](http://www.lnso.lv/)”, valsts sabiedrībā ar ierobežotu atbildību „[Liepājas simfoniskais orķestris](http://www.lso.lv/)”, valsts sabiedrībā ar ierobežotu atbildību [„KREMERATA BALTICA”,](http://kremeratabaltica-lv.blogspot.com/) valsts sabiedrībā ar ierobežotu atbildību [„Valsts Akadēmiskais koris „Latvija””](http://www.koris.lv/), valsts sabiedrībā ar ierobežotu atbildību [„Latvijas Koncerti”,](http://www.latvijaskoncerti.lv/) valsts sabiedrībā ar ierobežotu atbildību [„Latvijas Nacionālā opera un balets”,](http://www.opera.lv/lv/) valsts sabiedrībā ar ierobežotu atbildību [„Jaunais Rīgas teātris”,](http://www.jrt.lv/) valsts sabiedrībā ar ierobežotu atbildību [„Dailes teātris”,](http://www.dailesteatris.lv/) valsts sabiedrībā ar ierobežotu atbildību [„Latvijas Nacionālais teātris”,](http://www.teatris.lv/lv/) valsts sabiedrībā ar ierobežotu atbildību [„Daugavpils teātris”,](http://www.daugavpilsteatris.lv/) valsts sabiedrībā ar ierobežotu atbildību [„Valmieras drāmas teātris”,](http://vdt.lv/lv/) valsts sabiedrībā ar ierobežotu atbildību [„Latvijas Leļļu teātris”](http://www.lelluteatris.lv/lv/), valsts sabiedrībā ar ierobežotu atbildību [„Mihaila Čehova Rīgas Krievu teātris”](http://www.trd.lv/lv/) un valsts sabiedrībā ar ierobežotu atbildību [„Rīgas cirks”](http://www.cirks.lv/)

**Valsts sabiedrības ar ierobežotu atbildību „Valsts Akadēmiskais koris „Latvija”” ekonomiskais izvērtējums**

|  |  |
| --- | --- |
| **Konkurences padomes noteiktie izvērtējamie jautājumi** | **Izvērtējums attiecībā uz kapitālsabiedrības darbību** |
| **Kas ir konkrētā pakalpojuma saņēmēji un kādas vajadzības tiek apmierinātas. Kāds un cik būtisks ieguvums patērētājiem. Kurām patērētāju grupām ieguvums ir visaugstākais.** | VSIA „Valsts Akadēmiskais koris „Latvija”” (turpmāk – VAKL) ir vienīgais profesionālais kora kolektīvs Latvijā ar specializāciju lielās formas vokāli instrumentālo darbu atskaņošanā, kurš nodrošina dažādu žanru kora mūzikas pieejamību un attīstību un atbilstoši kultūrpolitiskajām prioritātēm nodrošina augstāku kvalitātes standartu mūzikas mākslas jomā.  VAKL savā darbībā īsteno nozīmīgus tam deleģētus valsts pārvaldes uzdevumus – iestudē daudzveidīgas un kvalitatīvas profesionālās kora un vokāli simfoniskās mūzikas koncertprogrammas, veicinot kormūzikas tradīciju saglabāšanu, attīstību un jaunradi; nodrošina profesionālās kora mūzikas mākslas popularizēšanu un pieejamību plašai Latvijas sabiedrībai; apgūst starptautisko pieredzi profesionālās kora un vokāli simfoniskās mūzikas mākslas jomā, veicinot izcilību un popularizējot Latvijas profesionālās kormūzikas sasniegumus ārzemēs.  VAKL aktīvajā repertuārā ik gadu bijušas vismaz 15 līdz 18 jaunas koncertprogrammas, kurās nozīmīgu daļu ieņēmuši latviešu oriģinālmūzikas atskaņojumi.  2018.gada laikā VAKL klausītājiem atskaņojis 46 koncertus. 2019.gada laikā – 52 koncertus. 2020.gadā, kad Covid-19 izraisītās pandēmijas dēļ valstī tika ierobežoti publiskie pasākumi, VAKL īstenojis 23 koncertprogrammas.  Kopumā pēdējo trīs gadu periodā atskaņots 121 koncerts, no kuriem 55 bijuši koncerti, kuros iekļauta latviešu mūzika.  Ikgadēji VAKL koncertus vidēji ir apmeklējuši 29 300 klausītāji, ar izņēmumu 2020.gadā, kad dēļ pasākumu ierobežojumiem VAKL koncertus klātienē apmeklējuši 6 768 klausītāji. VAKL pēdējo trīs gadu periodā ir sniedzis 33 koncertus Latvijas reģionos. Pēdējo trīs gadu laikā VAKL ir izdevuši četrus CD ar profesionālās latviešu kora mūzikas skaņu ierakstiem.  Popularizējot Latvijas profesionālo kora mūzikas mākslu ārvalsts, VAKL pēdējo trīs gadu laikā ir sniedzis 44 vieskoncertus. |
| **Pakalpojuma tirgus.** | Profesionālās kora mūzikas pakalpojuma tirgu Latvijā regulāri nodrošina VAKL un VSIA „Latvijas Koncerti” struktūrvienība Latvijas Radio koris. Tomēr VAKL ir vienīgais profesionālais koris, kurš regulāri nodrošina lielās formas vokāli instrumentālo darbu atskaņošanu Latvijā. Atsevišķus lielu formu vokāli simfoniskās mūzikas atskaņojumus dažas reizes gadā organizē koncertorganizācijas savu festivālu ietvaros, piemēram, Rīgas Operas festivāls (VSIA „Latvijas Nacionālā opera un balets”) vai Rīgas festivāls (VSIA „Latvijas Koncerti”), tomēr šis mūzikas žanrs nav viņu pastāvīgās darbības raksturotājs un pamats. Arī pašvaldību kori un amatierkori (piemēram, kamerkoris „Ave Sol”, koris „Balsis” u.c.) dažkārt veido atsevišķus vokāli simfonisko darbu koncertus, bet tie notiek reti un neregulāri, jo šāda repertuāra sagatavošana ir laikietilpīgs process, kuram nepieciešamais finansējums tiek piesaistīts no sponsoru un Valsts kultūrkapitāla fonda līdzekļiem. Ilgtermiņā tas neveicina un nenodrošina vokāli simfoniskās mūzikas attīstību Latvijā. |
| **Vai pastāv kādi šķēršļi, kas liegtu konkrēto pakalpojumu iepirkt no privātajiem tirgus dalībniekiem.** | Ņemot vērā augstākminēto situāciju pakalpojuma tirgū un nozares dalībnieku specifiku, secināms, ka privātie tirgus dalībnieki – koncertu un mūzikas festivālu organizētāji, kas veic uz Latvijas tirgu orientētu komercdarbību vai amatierkustības kultūras dzīvi, nevar īstenot visaptverošas Latvijas vokāli simfoniskās mūzikas nozares attīstību atbalstošas funkcijas. |
| **Vai ir izskatītas iespējas veikt komercdarbību veicinošus pasākumus, piemēram, uzlabojumus infrastruktūrā, administratīvo procedūru vienkāršošanu un izmaksu samazināšanu, kā arī ieviest mehānismus pakalpojumu kvalitātes uzlabošanai, izvērtējot iespējamo risinājumu lietderību, ekonomiskos un sociālos ieguvumus un ietekmi uz konkurenci.** | Valsts funkciju koncentrēšana spēcīgās koncertorganizācijās, kas īsteno kultūrpolitiski svarīgus uzdevumus mūzikas mākslas nozarē, dod iespēju valstij nodrošināt kvalitatīvu, daudzveidīgu un profesionāli sagatavotu koncertprogrammu regulāru pieejamību Latvijas klausītājiem.  Latvijas pakalpojumu tirgū minēto funkciju īstenošanai pilnā apmērā nav piemērotu privāto koncertorganizāciju ar līdzvērtīgu profesionālo kapacitāti un atbilstošu infrastruktūru kvalitatīva koncertprogrammu sagatavošanas un atskaņošanas procesa nodrošināšanai, ilggadēju pieredzi un izveidotiem kontaktiem starptautiskajās mūzikas aģentūrās. Atvēlot mūzikas mākslas uzdevumu veikšanu privātam resoram, būtiski augtu izmaksas šo funkciju īstenošanai un radīto koncertprogrammu biļešu cenām, kā arī mazinātos funkciju rezultativitāte un tās kvalitāte, kā arī zustu nozares attīstības vienota pārredzamība un pārraudzība no valsts puses.  Valsts dažādos veidos sniedz papildu atbalstu mūzikas nozarei ar Valsts kultūrkapitāla fonda projektu un Kultūras ministrijas starpniecību, atbalstot radošo stipendiju piešķiršanu komponistiem un izpildītājiem, sniedzot atbalstu mūzikas mākslas projektiem, taču tas nerada apstākļus, kas veicinātu tādu nozares dalībnieku rašanos, kas varētu pārņemt vai īstenot apjomīgas kultūrpolitikas funkcijas.  Kā uzlabojums infrastruktūrā, kas spētu būtiski uzlabot Latvijas mūzikas nozares situāciju un atskaņojumu akustisko kvalitāti, veicinot ne tikai Latvijas mūziķu, bet arī starptautiski atzītu mākslinieku koncertdarbību Latvijā, turklāt sniedzot lielākam publikas apjomam iespēju apmeklēt koncertus tiem atbilstošos apstākļos, uz šo brīdi tiek izskatītas iespējas Nacionālās koncertzāles projekta īstenošanai (saskaņā ar Ministru kabineta 2020.gada 18.jūnija rīkojumu Nr.341 „Par nacionālās koncertzāles projekta īstenošanu”), kas pavērs lielākas izdevības dažādu producentu rīkoto programmu realizēšanai. Darbs pie Nacionālās koncertzāles projekta īstenošanas notiek, ņemot vērā arī nevalstiskā sektora intereses, vajadzības un priekšlikumus. |
| **Vai publiskas personas lēmums par līdzdalību PPK (tai skaitā darbības paplašināšanu) nelikvidē stimulu privātās uzņēmējdarbības attīstībai gan konkrētās preces/pakalpojuma sniegšanā, gan plašākā kontekstā.** | Nē, ņemot vērā, ka pakalpojumu tirgū nav līdzvērtīgu dalībnieku ar atbilstošu profesionālo kapacitāti, infrastruktūru, resursiem un zināšanām, tādējādi minētais publiskas personas lēmums skar valsts attīstību stratēģiski svarīgā nozarē. Valsts dibinātās koncertorganizācijas nelikvidē stimulu privātas uzņēmējdarbības attīstībai mūzikas nozares pakalpojumu tirgū, bet, atbalstot izpildītājmāksliniekus (tai skaitā solistus, diriģentus) un mūzikas oriģināldarbu tapšanu, to veicina, sniedzot būtisku pienesumu Latvijas mūzikas mākslā. |
| **Vai konkrētā pakalpojuma sniegšanā ir novērojama pilnīga vai daļēja tirgus nepilnība. Vai šī nepilnība nav publiskas personas darbības sekas. Vai pastāv alternatīvie tirgus nepilnības novēršanas instrumenti.** | Konkrētā pakalpojuma kompleksā sniegšanā ir novērojuma tirgus nepilnība, jo pašvaldību un privātās koncertorganizācijas un komersanti nespēj nodrošināt pastāvīgu vokāli simfonisko darbu izpildītājkolektīvu darbību un ilgtspēju. Valsts līdzdalība kapitālsabiedrībā ir devusi būtisku impulsu Latvijas profesionālās vokāli simfoniskās mūzikas mākslas attīstībai, novērtējumam un prestiža celšanai sabiedrībā, kuru augstu vērtē arī neatkarīgi mūzikas profesionāļi. Nepilnība nav publiskas personas darbības sekas, bet dabiska ikvienas kultūras nozares pazīme, kuru attīstībai nepieciešama konsekventa valsts intervence, valsts kultūrpolitikas instrumenti un finansējums, jo tā nekomerciālā rakstura dēļ nevar darboties brīvā tirgus apstākļos. Vokāli simfoniskās mūzikas mākslas nozares atbalstam nav identificējami citi alternatīvi tirgus nepilnību novēršanas instrumenti. |
| **Vai pastāv kādi drošības riski nodot pakalpojuma sniegšanu privātā sektora tirgus dalībniekiem. Kādi un cik būtiski ir konkrētie riski un, vai pastāv alternatīvi veidi, kā tos samazināt vai novērst.** | Nododot pakalpojuma sniegšanu privātā sektora dalībniekiem, būtiski augtu izmaksas šo funkciju īstenošanai un radīto koncertprogrammu biļešu cenām, kā arī mazinātos funkciju rezultativitāte un tās kvalitāte. Valsts zaudētu tradīcijām bagātu profesionālās kora un vokāli simfoniskās mūzikas māksliniecisko vienību, kā arī vienotu profesionālās kora un vokāli simfoniskās mūzikas mākslas nozares attīstībai būtiskāko funkciju pārvaldību un kontroli, kā arī iespēju īstenot nozares attīstībai un plašākai starptautiskai redzamībai būtiskas iniciatīvas. |
| **Vai publiskas personas iesaiste komercdarbībā nerada negatīvu ietekmi uz citiem tirgus dalībniekiem un konkurences procesu kopumā arī citos tirgos, kurus varētu skart PPK saimnieciskā darbība. Kā izpaužas šī negatīvā ietekme, cik tā ir būtiska un kā to novērst.** | Nē, ņemot vērā to, ka VAKL sniedz specifisku uz profesionālās kora un vokāli simfoniskās mūzikas plašu pieejamību orientētu darbību, tai skaitā latviešu kora un vokālinstrumentālās mūzikas attīstību un pieejamību, līdztekus radot Latvijas mūzikas izglītībai atbilstošus darba tirgus apstākļus akadēmiskās mūzikas izpildītājmāksliniekiem. VAKL netraucē pārējiem mūzikas tirgus dalībniekiem, ko dotē valsts, jo VSIA „Latvijas Koncerti” struktūrvienība „Latvijas Radio koris” savu darbību galvenokārt izvērš *a cappella* koncertu atskaņojumos, 21.gadsmita laikmetīgās mūzikas un nelielam izpildītāju sastāvam atbilstošās koncertprogrammās. |
| **Kādas (tai skaitā cik būtiskas) būtu iespējamās ilgtermiņa sekas uz patērētājiem, ja publiska persona neturpinātu komercdarbību. Vai tas radītu lielāku zaudējumu patērētājam, nekā darbības turpināšana tirgū.** | Neturpinot valsts līdzdarbību VAKL, tā darbība tiktu pārtraukta, apdraudot kultūrpolitiku, kas vērsta uz Latvijas profesionālās kora un vokāli simfoniskās mūzikas tradīciju nepārtrauktību, daudzveidību un attīstību. Latvijas klausītājiem būtu daudz mazāk iespēju regulāri apmeklēt lielas formas vokālinstrumentālās mūzikas koncertus, kā arī būtu jāatvēl nesalīdzināmi lielāki finansiālie līdzekļi, iegādājoties biļetes uz privāto koncertorganizāciju rīkotiem šī žanra mūzikas atskaņojumiem. |
| **Vai publiskas personas iesaiste komercdarbībā neabsorbēs kapitālu un cilvēkresursus no citiem tirgiem (piemēram, vai konkrēta pakalpojuma nodrošināšana no publiskas personas puses negatīvi neietekmēs resursu pieejamību tirgos, kuros pastāv veselīga konkurence).** | Nē, publiskas personas iesaiste VAKL neabsorbē kapitālu un cilvēkresursus, bet tos attīstīta un nodarbina. VAKL ir būtiska platforma nozares speciālistu nodarbināšanai un iespēja profesionālai izaugsmei. Pastāv risks, ka ārvalstu tirgū esošās koncertorganizācijas, kuras regulāri sadarbojas ar VAKL vokālinstrumentālu darbu atskaņošanā, aizvilina VAKL cilvēkresursus, balstoties uz mūziķu nekonkurētspējīgo atalgojuma līmeni Latvijā. |
| **Vai un cik būtiski publiskas personas iesaiste komercdarbībā negatīvi ietekmēs privātā sektora inovācijas un attīstību jebkurā no tirgiem, ko PPK darbība varētu ietekmēt/skart.** | Publiskas personas iesaiste komercdarbībā negatīvi neietekmē privātā sektora inovācijas, jo privātā sektora darbībā nav vērojamas inovācijas profesionālās kora un vokāli simfoniskās mūzikas jomā – tā vērsta uz komerciāliem principiem balstītu koncertprogrammu izveidi. |
| **Kāds varētu būt iespējamais investīciju apjoms PPK tuvāko 1-5 gadu laikā. Vai ieguvumi no preces/pakalpojuma atsver investīcijas, proti, vai alternatīvās izmaksas nav pārāk augstas (vai nav jāatsakās no investēšanas lietderīgākā un patērētājiem vēlamākā projektā).** | Ikgadējs valsts dotāciju apjoms VAKL tuvāko piecu gadu laikā plānots ~ 1 000 000 *euro* apmērā ik gadu. Investīcijas nodrošina VAKL darbību un atbilst valsts deleģēto uzdevumu veikšanai, bet neveicina starptautisku konkurētspēju atalgojuma līmenī. |
| **Vai ir iegūti un izvērtēti citu pušu (gan publiskā, gan privātā sektora) viedokļi par iespējamiem riskiem publiskas personas līdzdalībai kapitālsabiedrībā (piemēram, sabiedriskā apspriešana, aptaujas, konsultācijas ar NVO un uzņēmējiem).** | Jā, ir veiktas konsultācijas un gūts biedrības „Latvijas Mūzikas informācijas centrs” atzinums, kurā minēts, ka VAKL Kultūras ministrija deleģē radīt, atskaņot un plašai sabiedrībai padarīt pieejamas kvalitatīvas, repertuāra ziņā plašas un jaunradi veicinošas, nacionālo identitāti stiprinošas koncertprogrammas kormūzikas žanrā. Tāpat deleģēti tādi uzdevumi kā popularizēt Latvijas profesionālās kora mākslas sasniegumus ārvalstīs un nodrošināt organizācijas ilgtspēju. VAKL to veic, piedaloties regulārās koncertprogrammās, īpaši sadarbībā ar simfoniskajiem orķestriem Latvijā un ārzemēs, nozīmīgu laiku darbības veltot tieši jaunradei (pasūtot jaundarbus latviešu komponistiem) un kalpojot par radošo etalonu visai Latvijas amatierkoru kustībai, kas vainagojas Dziesmu svētku tradīcijā. VAKL regulāri izdod starptautiski nozīmīgus un augsti novērtētus audio ierakstus, kas sasniedz simtiem tūkstošu lielu globālu auditoriju, popularizējot Latvijas kultūru, stiprinot valsts tēlu un veicinot Latvijas kultūras produktu eksportspēju. VAKL ir vienīgais akadēmiskais lielapjoma profesionālais jauktais koris Latvijā un esošajā tirgus situācijā nav neviena cita šāda žanra profesionāla nozares uzņēmēja, kas spētu nodrošināt ilgtspējīgu kormūzikas žanra darbību bez nozīmīga valsts atbalsta.  Latvijas augstākā apbalvojuma mūzikā – Lielās mūzikas balvas – žūrija, kurā darbojas neatkarīgi mūzikas eksperti, katru gadu veic Latvijas mūzikas dzīves notikumu kvalitātes izvērtējumu. Izcilākās koncertprogrammas, iestudējumi, interpretācijas un izpildītājmākslinieki un mūzikas radītāji tiek apbalvoti ar šo prestižo balvu. VAKL savas darbības laikā guvis divas Lielās mūzikas balvas un divasMūzikas ierakstu gada balvas „Zelta Mikrofons”, kā arī ar kora līdzdalību ieskaņotais filmas „Dvēseļu putenis” skaņu celiņš guvis starptautisku atzinību, kas apliecina augstu un noturīgu VAKL profesionālās kvalitātes līmeni. |
| **Vai publiskā persona ir veikusi ietekmes uz konkurenci izvērtējumu (konkurences situācijas novērtējums, kas sevī ietver, piemēram, apzināt tirgū esošos komersantus, pakalpojumu/preču pieejamība, iespējamās tirgus barjeras), identificējot konkurencei draudzīgāko risinājumu.** | Jā, Kultūras ministrija 2020.gadā sadarbībā ar Latvijas Kultūras akadēmiju un SIA „Analītisko pētījumu un stratēģiju laboratorija” veikusi profesionālā teātra un mūzikas mākslas jomas izvērtējumu, kā arī pastāvīgi uzrauga situāciju nozarē, pārzinot visu atsevišķo tirgus dalībnieku darbības specifiku, tirgus segmentus un attīstības instrumentus. Kultūras ministrijā darbojas Latvijas Mūzikas padome, kas sevī apvieno gan nevalstisko organizāciju, gan Jāzepa Vītola Mūzikas akadēmijas, gan valsts dibināto koncertorganizāciju, gan citus ar mūzikas nozari saistītus ekspertus, kas analizē situāciju mūzikas mākslas jomā un sniedz priekšlikumus kultūrpolitikas veidošanā nozarē. Nozares redzējums līdzšinējā politikas veidošanas posmā dokumentēts „Mūzikas nozares stratēģijā 2014.–2020.gadam”, šobrīd notiek jaunā perioda kultūrpolitikas izstrāde 2021.–2027.gadam, kurā plānots atkārtoti nostiprināt VAKL lomu nozares attīstībā. |

Kultūras ministrs N.Puntulis

Vīza: Valsts sekretāra p.i. U.Zariņš

Katajs 67330327

[Marcis.Katajs@km.gov.lv](mailto:Marcis.Katajs@km.gov.lv)